En bodømann ble funnet forlatt i et veigrøft. På sykehuset konstaterte legene at han hadde hjerneblødning.

Mannen lå på sykehuset i ti dager og var sykemeldt i fire uker etter at han ble utsatt for grov vold tidlig om morgenen lørdag 21. juli i fjor.

Sluppet ut

Dagen før hadde en 23-åring sluppet ut fra fengsel på prøve etter å ha sonet nesten fem måneder av en dom på sju måneder.

Nå må 23-åringen inn bak murene igjen. Salten tingrett dømmer mannen til 11 måneders fengsel. Han må betale offeret 70.000 kroner i oppreisning.

23-åringen har nektet å forklare seg., men nekter straffskyld etter tiltalen.

På flukt

Like før voldshandlingen hadde mannen som ble slått ned, varslet politiet om at noen hadde stjålet jakken hans på byen, og at jakketyvene nå var etter mannen.

Tiltalte har hevdet at han var på Fauske sammen med en kamerat i det aktuelle tidsrommet.

Frafalt

Kameraten var også tiltalt for volden i Bodø, men saken mot kameraten ble trukket, etter bevisets stilling.

Salten tingrett tror ikke på forklaringen. men finner det bevist at 23-åringen slo fornærmede i hodet minst én gang.

Han måtte være klar over følgene av slaget. Mannen som ble slått, gikk i bakken. Han hadde liten mulighet til å beskytte seg.

Skjerpende

Retten finner det skjerpende at 23-åringen begikk en grov voldshandling med ikke ubetydelig skade som følge. Og at han forlot fornærmede i hjelpeløs tilstand.

Retten finner det graverende at mannen begår en ny straffbar handling mindre enn et døgn etter at han ble løslatt på prøve.

I tillegg til fengsel og oppreisning dømmes 23-åringen også til å betale sitt offer 8.571 kroner i økonomisk erstatning,

Han er dømt fem ganger før.